Θέσεις στα όργανα του μεγαλύτερου δήμου της χώρας καταλαμβάνουν χρυσαυγίτες δημοτικοί σύμβουλοι αν και επί χρόνια ήταν αποκλεισμένοι. Κατά τη σημερινή συνεδρίαση του Δημοτικού Συμβουλίου διεξήχθησαν ψηφοφορίες για την ανάδειξη των τακτικών και αναπληρωματικών μελών της Οικονομικής Επιτροπής και της Επιτροπής Ποιότητας Ζωής με τον Ηλία Κασιδιάρη (Οικονομική Επιτροπή) και τον Δήμητρα Βελέτζα (Επιτροπή Ποιότητας Ζωής) να λαμβάνουν θέση στα δύο όργανα του δήμου.

«Η κυβέρνηση της ΝΔ με τον τρόπο αυτό, επιβάλλει την εκλογή της ΧΑ σε πλήθος επιτροπών και ακυρώνει τις πολιτικές αποφάσεις πολλών δημοτικών και περιφερειακών συμβουλίων για τον αποκλεισμό της φασιστικής, ναζιστικής και εγκληματικής οργάνωσης, ανάμεσα σε αυτούς και στον δήμο της Αθήνας από το 2012 και μετά» αναφέρει μεταξύ άλλων η δημοτική παράταξη «Αντικαπιταλιστική Ανατροπή στην Αθήνα».

«Αυτές οι κινήσεις πάνε χέρι-χέρι με τις πολιτικές “νόμου και τάξης” του ρατσισμού που ξεδιπλώνονται αυτές τις μέρες στα Εξάρχεια με την ρατσιστική επιχείρηση σκούπα. Είναι οι πολιτικές που ανοίγουν το δρόμο ξανα στους νεοναζι της Χρυσής Αυγής» σχολίασε ο δημοτικός σύμβουλος με την «Ανταρσία στις γειτονιές» Πέτρος Κωνσταντίνου.

Ο νέος πρόεδρος και τα μέλη των Επιτροπών

Νέος πρόεδρος του δημοτικού συμβουλίου εξελέγη ο Χρήστος Τεντόμας , αντιπρόεδρος ο Ρήγας Αξελός και Γραμματέας η Πόπη Γιαννοπούλου, ενώ η συνεδρίαση συνεχίζεται με την εκλογή των μελών της Οικονομικής Επιτροπής και της Επιτροπής Ποιότητας Ζωής.

Ως τακτικά μέλη της Οικονομικής Επιτροπής εξελέγησαν: Βασίλης Αξιώτης, Μανώλης Καλαμπόκας, Γιώργος Χρ. Αποστολόπουλος και Μελίνα Δασκαλάκη (Αθήνα Ψηλά), Κωνσταντίνος Αλεξίου (Ανοιχτή Πόλη), Γιώργος Μπρούλιας (Αθήνα είσαι Εσύ), Ηλίας Κασιδιάρης (Ελληνική Αυγή για την Αθήνα) και Στέλιος Λάμπρου (Λαϊκή Συσπείρωση Αθήνας).

Ως αναπληρωματικά μέλη της Οικονομικής Επιτροπής εξελέγησαν οι: Πόπη Δομάζου, Νίκος Μακρόπουλος, Αλεξία Αλβέρτη – Έβερτ και Άννα Ροκοφύλλου (Αθήνα Ψηλά), Ρήγας Αξελός (Ανοιχτή Πόλη) Ρωξάνη Μπέη (Η Αθήνα είσαι Εσύ), Ιωάννης Αϊβατίδης (Ελληνική Αυγή για την Αθήνα) και Χαράλαμπος Βουρδουμπάς (Λαϊκή Συσπείρωση Αθήνας).

Ως τακτικά μέλη της Επιτροπής Ποιότητας Ζωής εξελέγησαν οι δημοτικοί σύμβουλοι της πλειοψηφίας: Κατερίνα Κατριβάνου, Σεραφίνα Αβραμίδου, Νίκος Βαφειάδης και Γρηγόρης Λέων και από την αντιπολίτευση οι: Δέσποινα Αλεβιζάκη (Ανοιχτή Πόλη), Βασίλης Αγγελόπουλος (Αθήνα είσαι Εσύ), Δήμητρα Βελέτζα (Ελληνική Αυγή για την Αθήνα) και Παρασκευή Παναγή (Λαϊκή Συσπείρωση Αθήνας).

Αναπληρωματικά μέλη της Επιτροπής Ποιότητας Ζωής εξελέγησαν οι: Κατερίνα Γκαγκάκη, Νίκη Αραμπατζή, Δήμητρα Ινές Λυκούδη – Αγγελή, Γιώργος Σεϊταρίδης (Αθήνα – Ψηλά) και από την αντιπολίτευση οι Έφη Γιαννοπούλου (Ανοιχτή Πόλη), Γιώργος Π. Αποστολόπουλος (Αθήνα είσαι Εσύ), Ιωάννης Αϊβατίδης (Ελληνική Αυγή για την Αθήνα) και Χαράλαμπος Βουρδουμπάς (Λαϊκή Συσπείρωση Αθήνας).